b'\n_START_ARTICLE_\nCol\xc2\xb7lagen\n_START_SECTION_\nCaracter\xc3\xadstiques\n_START_PARAGRAPH_\nEl col\xc2\xb7lagen \xc3\xa9s una prote\xc3\xafna llarga, fibrosa i estructural amb funcions molt diferents de les que realitzen les prote\xc3\xafnes globulars, com els enzims. Les fibres de col\xc2\xb7lagen s\xc3\xb3n un component important de la matriu extracel\xc2\xb7lular que suporta la majoria dels teixits i d\xc3\xb3na estructura a les c\xc3\xa8l\xc2\xb7lules des de l\'exterior, tot i que tamb\xc3\xa9 es troba dins de certes c\xc3\xa8l\xc2\xb7lules. El col\xc2\xb7lagen t\xc3\xa9 una gran resist\xc3\xa8ncia a la tracci\xc3\xb3, i \xc3\xa9s el principal component de la f\xc3\xa0scia, els cart\xc3\xadlags, els lligaments, els tendons, els ossos i la pell. _NEWLINE_Juntament amb la queratina tova, \xc3\xa9s responsable de la for\xc3\xa7a i l\'elasticitat de la pell, i la seva degradaci\xc3\xb3 condueix a les arrugues que acompanyen l\'envelliment hum\xc3\xa0. _NEWLINE_El col\xc2\xb7lagen enforteix els vasos sanguinis i t\xc3\xa9 un paper en el desenvolupament dels teixits. \xc3\x89s present a la c\xc3\xb2rnia i al cristal\xc2\xb7l\xc3\xad de l\'ull en forma cristal\xc2\xb7lina.\n_START_SECTION_\nHist\xc3\xb2ria i antecedents\n_START_PARAGRAPH_\nLes estructures moleculars i d\'embalatge del col\xc2\xb7lagen han eludit als cient\xc3\xadfics durant d\xc3\xa8cades d\'investigaci\xc3\xb3. La primera evid\xc3\xa8ncia que el col\xc2\xb7lagen posseeix una estructura regular a escala molecular va ser presentada a mitjans de 1930. _NEWLINE_Des de llavors, molts acad\xc3\xa8mics prominents, incloent-hi premis Nobel com Crick, Pauling, Rich i Yonath, i altres, incloent-hi Brodsky, Berman, i Ramachandran, es van concentrar en la conformaci\xc3\xb3 del mon\xc3\xb2mer de col\xc2\xb7lagen. Diversos models, tractant correctament la conformaci\xc3\xb3 de cada cadena de p\xc3\xa8ptids individuals, van donar lloc al model de la triple h\xc3\xa8lix "Madras", el qual explica correctament l\'estructura quatern\xc3\xa0ria de la mol\xc3\xa8cula, _NEWLINE_encara que en aquest model es requereixen alguns ajustaments. _NEWLINE_L\'estructura d\'embalatge de col\xc2\xb7lagen no s\'ha definit amb el mateix grau fora dels tipus de col\xc2\xb7lagen fibril\xc2\xb7lar, encara que s\'ha sabut per molt de temps que \xc3\xa9s hexagonal ... o quasihexagonal. Igual que amb la seva estructura monom\xc3\xa8rica, diversos models en conflicte al\xc2\xb7leguen que la disposici\xc3\xb3 d\'embalatge de les mol\xc3\xa8cules de col\xc2\xb7lagen t\xc3\xa9 "forma de l\xc3\xa0mina" o microfibril\xc2\xb7lar. L\'estructura microfibril\xc2\xb7lar de les fibril\xc2\xb7les de col\xc2\xb7lagen al tend\xc3\xb3, c\xc3\xb2rnia i cart\xc3\xadlag s\'ha fotografiat directament amb el microscopi electr\xc3\xb2nic. El 2006, l\'estructura microfibril\xc2\xb7lar del tend\xc3\xb3 d\'adults, segons el descrit per Fraser, Miller, i Wess (entre d\'altres), es va confirmar com la m\xc3\xa9s propera a l\'estructura observada, encara que simplifiqui la progressi\xc3\xb3 topol\xc3\xb2gica de les mol\xc3\xa8cules de col\xc2\xb7lagen ve\xc3\xafnes, i per tant no predigui la correcta conformaci\xc3\xb3 discont\xc3\xadnua de la disposici\xc3\xb3 D-pent\xc3\xa0mera peri\xc3\xb2dica, dita simplement: microfibril\xc2\xb7la.\n_START_SECTION_\nS\xc3\xadntesi\n_START_PARAGRAPH_\nEl col\xc2\xb7lagen \xc3\xa9s sintetitzat pels fibroblasts, els quals el secreten unit a un polip\xc3\xa8ptid. Una vegada secretada a l\'exterior aquesta mol\xc3\xa8cula, el polip\xc3\xa8ptid es perd i el tropocol\xc2\xb7lagen ja \xc3\xa9s lliure per a unir-se a altres mol\xc3\xa8cules de tropocol\xc2\xb7lagen formant fibril\xc2\xb7les, i aquestes al seu torn, unint-se formant fibres menys en els casos del col\xc2\xb7lagen tipus II i IV.\n_START_SECTION_\nPatog\xc3\xa8nesi sint\xc3\xa8tica\n_START_PARAGRAPH_\nLa defici\xc3\xa8ncia de vitamina C causa escorbut, una avitaminosi greu i dolorosa en la qual el col\xc2\xb7lagen defectu\xc3\xb3s impedeix la formaci\xc3\xb3 de teixit connectiu fort. Les genives es deterioren i sagnen, acompanyades de la p\xc3\xa8rdua de les dents; es decolora la pell i les ferides no es curen. Abans del segle XVIII, aquesta patologia era comuna entre els militars que anaven a campanyes de llarga durada, especialment naval, expedicions en qu\xc3\xa8 els participants eren privats d\'aliments que contenien vitamina C._NEWLINE_Una malaltia autoimmune com el lupus eritemat\xc3\xb3s o l\'artritis reumatoide poden atacar les fibres de col\xc2\xb7lagen sanes._NEWLINE_Molts dels bacteris i els virus tenen factors de virul\xc3\xa8ncia, que destrueixen el col\xc2\xb7lagen o infereixen amb la seva producci\xc3\xb3.\n_START_SECTION_\nAplicacions del col\xc2\xb7lagen\n_START_PARAGRAPH_\nSi el col\xc2\xb7lagen est\xc3\xa0 prou desnaturalitzat, per exemple per una pujada de temperatura, les 3 cadenes de tropocol\xc2\xb7lagen se separen parcialment o totalment en dominis globulars, configurant aix\xc3\xad una estructura secund\xc3\xa0ria diferent de l\'estructura normal de col\xc2\xb7lagen poliprolina II (PPII). Aquest proc\xc3\xa9s descriu la formaci\xc3\xb3 de la gelatina, que s\'utilitza en molts aliments, incloent-hi les [postres de gelatina]. A m\xc3\xa9s del menjar, la gelatina s\'utilitza en les ind\xc3\xbastries farmac\xc3\xa8utica, cosm\xc3\xa8tica i fotogr\xc3\xa0fica._NEWLINE_Des d\'un punt de vista nutricional, el col\xc2\xb7lagen i la gelatina s\xc3\xb3n una font de prote\xc3\xafnes de mala qualitat, ja que no contenen tots els amino\xc3\xa0cids essencials en les proporcions que el cos hum\xc3\xa0 necessita, no s\xc3\xb3n "prote\xc3\xafnes completes" (segons la definici\xc3\xb3 de la ci\xc3\xa8ncia dels aliments, no \xc3\xa9s que tinguin una estructura parcial). Les persones amb problemes en aquestes \xc3\xa0rees \xc3\xa9s m\xc3\xa9s probable que pateixin alguna altra condici\xc3\xb3 subjacent (com l\'envelliment normal, pell seca, artritis, etc.) que no pas que la causa sigui una defici\xc3\xa8ncia de prote\xc3\xafnes._NEWLINE_De la paraula grega per cola, kolla, la paraula col\xc2\xb7lagen significa "productor de cola" i es refereix al proc\xc3\xa9s inicial d\'ebullici\xc3\xb3 de la pell i els tendons de cavalls i altres animals per obtenir cola. Els egipcis utilitzaven col\xc2\xb7lagen adhesiu fa uns 4.000 anys, i els natius americans l\'usaven en els arcs fa uns 1.500 anys. La cola m\xc3\xa9s antiga del m\xc3\xb3n, datada utilitzant la dataci\xc3\xb3 basada en el carboni-14, t\xc3\xa9 m\xc3\xa9s de 8.000 anys d\'antiguitat, i es va trobar que era col\xc2\xb7lagen utilitzat com a revestiment de protecci\xc3\xb3 en les cistelles de cordes i les teles brodades, i tamb\xc3\xa9 per subjectar diferents utensilis junts; tamb\xc3\xa9 en la decoraci\xc3\xb3 de cranis humans. _NEWLINE_El col\xc2\xb7lagen normalment es converteix en gelatina, per\xc3\xb2 s\'ha mantingut gr\xc3\xa0cies a les condicions seques. Les coles d\'origen animal s\xc3\xb3n termopl\xc3\xa0stiques, es tornen m\xc3\xa9s gelatinoses i manejables quan se les escalfa, de manera que encara s\'utilitzen en la fabricaci\xc3\xb3 d\'instruments musicals com violins i guitarres, que pot ser que s\'hagin de tornar a obrir per posteriors reparacions -una aplicaci\xc3\xb3 incompatible amb adhesius resistents fets de pl\xc3\xa0stic sint\xc3\xa8tic, que s\xc3\xb3n permanents. Els tendons i les pells dels animals, incloent-hi el cuir, s\'han utilitzat per a la fabricaci\xc3\xb3 d\'articles \xc3\xbatils diversos durant milers d\'anys._NEWLINE_La cola de gelatina-resorcinol-formaldehid (i amb el formaldehid reempla\xc3\xa7at per productes menys t\xc3\xb2xics com el pentandial i l\'etandial) s\'ha utilitzat per reparar incisions experimentals en els pulmons de conill.\n_START_SECTION_\nAplicacions card\xc3\xadaques\n_START_PARAGRAPH_\nEls quatre anells densos de col\xc2\xb7lagen que formen les v\xc3\xa0lvules del cos central i l\'esquelet del cor s\xc3\xb3n histol\xc3\xb2gicament imprescindibles en el miocardi. El col\xc2\xb7lagen \xc3\xa9s essencial pel bon funcionament del cor, ja que li d\xc3\xb3na la rigidesa i la solidesa que necessita en contraposada amb la flu\xc3\xafdesa que comporta el moviment constant de la sang. Aquesta estructura \xc3\xa9s un tallafoc impermeable que exclou la sang i la influ\xc3\xa8ncia de l\'electricitat (excepte a trav\xc3\xa9s de canals anat\xc3\xb2mics) des de les c\xc3\xa0meres superiors a les inferiors del cor. Com a prova, es podria postular que la fibril\xc2\xb7laci\xc3\xb3 auricular gaireb\xc3\xa9 mai es deteriora en fibril\xc2\xb7laci\xc3\xb3 ventricular. Les zones m\xc3\xa9s primes de les v\xc3\xa0lvules es mantenen en forma de vela de vaixell gr\xc3\xa0cies al col\xc2\xb7lagen sota pressi\xc3\xb3 variable. Com a conseq\xc3\xbc\xc3\xa8ncia natural de l\'envelliment apareixen dip\xc3\xb2sits de calci emmagatzemats dins el col\xc2\xb7lagen. Els punts fixos rics en calci ens poden mostrar el moviment de la sang i del m\xc3\xbascul card\xc3\xadac gr\xc3\xa0cies a la tecnologia actual d\'imatge, i aix\xc3\xad podem distingir clarament la sang que entra i la que surt del cor. Imatges espec\xc3\xadfiques com ara de la quantitat del calci en un punt ens mostren la utilitat d\'aquest m\xc3\xa8tode, utilitzat per exemple en un pacient anci\xc3\xa0 que pateix una patologia que fa que el col\xc2\xb7lagen no sigui prou fixant i resistent.\n_START_SECTION_\nCirurgia reconstructiva\n_START_PARAGRAPH_\nEls col\xc2\xb7l\xc3\xa0gens s\xc3\xb3n \xc3\xa0mpliament utilitzats en la construcci\xc3\xb3 de substituts de pell artificial utilitzats en el tractament de cremades greus. Aquests col\xc2\xb7l\xc3\xa0gens poden provenir de les esp\xc3\xa8cies bovina, equina o porcina, i fins i tot poden ser humans; s\'utilitzen de vegades combinats amb silicones, glicosaminoglicans, fibroblasts, factors de creixement i altres subst\xc3\xa0ncies._NEWLINE_El col\xc2\xb7lagen tamb\xc3\xa9 es ven en forma de p\xc3\xadndola, com a complement de la mobilitat articular, per\xc3\xb2 les refer\xc3\xa8ncies sobre aquest punt s\xc3\xb3n pobres. Les prote\xc3\xafnes es descomponen en amino\xc3\xa0cids abans de l\'absorci\xc3\xb3, i per tant no hi ha cap ra\xc3\xb3 per la qual el col\xc2\xb7lagen ingerit per via oral pugui afectar el teixit connectiu del cos, excepte com a suplement d\'amino\xc3\xa0cids individuals._NEWLINE_Tot i que no pot ser absorbit per la pell, el col\xc2\xb7lagen s\'utilitza com a ingredient principal en alguns tipus de maquillatge cosm\xc3\xa8tic._NEWLINE_El col\xc2\xb7lagen tamb\xc3\xa9 s\'utilitza freq\xc3\xbcentment en la investigaci\xc3\xb3 cient\xc3\xadfica per al cultiu cel\xc2\xb7lular, l\'estudi del comportament de les c\xc3\xa8l\xc2\xb7lules i les interaccions cel\xc2\xb7lulars amb el medi extracel\xc2\xb7lular. Els fabricants com Trevigen treballen amb el col\xc2\xb7lagen I de rata o bov\xc3\xad, i amb el col\xc2\xb7lagen IV dels ratolins.\n_START_SECTION_\nEls registres f\xc3\xb2ssils\n_START_PARAGRAPH_\nA causa que la s\xc3\xadntesi de col\xc2\xb7lagen requereix un alt nivell d\'oxigen de l\'atmosfera, els animals complexos no poden haver estat capa\xc3\xa7os d\'evolucionar fins que l\'atmosfera fos suficientment oxig\xc3\xa8nica per a la s\xc3\xadntesi de col\xc2\xb7lagen. L\'origen de col\xc2\xb7lagen pot haver perm\xc3\xa8s la formaci\xc3\xb3 de la cut\xc3\xadcula, la closca i el m\xc3\xbascul. No obstant aix\xc3\xb2, la preservaci\xc3\xb3 de col\xc2\xb7lagen en el registre f\xc3\xb2ssil \xc3\xa9s molt escassa. Cada vegada hi ha m\xc3\xa9s evid\xc3\xa8ncia (cosa que causa controv\xc3\xa8rsia) que el col\xc2\xb7lagen s\'ha conservat en les mostres de dinosaure tan antigues com fa 80 milions d\'anys. _NEWLINE_Tamb\xc3\xa9 cal destacar les actinofibril\xc2\xb7ls, les fibres de col\xc2\xb7lagen presents en les ales dels pterosaures._NEWLINE_El col\xc2\xb7lagen sovint \xc3\xa9s extret dels ossos d\'animals prehist\xc3\xb2rics per utilitzar-lo en la dataci\xc3\xb3 per radioactivitat i an\xc3\xa0lisi d\'is\xc3\xb2tops estables. La integritat de la mol\xc3\xa8cula pot ser avaluada amb una s\xc3\xa8rie de mesures (rendiment del col\xc2\xb7lagen, relaci\xc3\xb3 C:N, C% i N%). Pel que fa a la dataci\xc3\xb3 radiom\xc3\xa8trica, el col\xc2\xb7lagen extret produeix una forma de carboni \xe2\x80\x9cm\xc3\xa9s pura\xe2\x80\x9d que es pot datar, i aix\xc3\xb2 fa que els ossos a granel, que contenen una alta quantitat d\'apatita carbonada, la qual \xc3\xa9s propensa a intercanviar carboni amb les fonts ambientals d\'aquest element, causin contaminaci\xc3\xb3. S\xc3\xb3n comunes les an\xc3\xa0lisis d\'is\xc3\xb2tops estables de carboni i nitrogen per tal d\'estudiar la dieta de les poblacions humanes del passat, aix\xc3\xad com per reconstruir les condicions ecol\xc3\xb2giques passades.\n_START_SECTION_\nArt\n_START_PARAGRAPH_\nUtilitzant les coordenades at\xc3\xb2miques dipositades al Banc de Dades de Prote\xc3\xafnes, l\'alemany, artista nord-americ\xc3\xa0 Julian Voss-Andreae ha creat escultures basades en l\'estructura del col\xc2\xb7lagen i altres prote\xc3\xafnes. En Unraveling Collagen (Descobrint el col\xc2\xb7lagen), les formes triangulars representen les l\xc3\xadnies de for\xc3\xa7a dominant, amb reminisc\xc3\xa8ncies de la construcci\xc3\xb3 amb acer contempor\xc3\xa0nia.'